2019. gada 16. aprīlī Noteikumi Nr. 157

Rīgā (prot. Nr. 20 7. §)

**Noteikumi par šaujamieroču un lielas enerģijas pneimatisko ieroču dezaktivēšanas apliecinājuma izsniegšanas kārtību un valsts nodevu**

Izdoti saskaņā ar

Ieroču aprites likuma

58. panta ceturto daļu

1. Noteikumi nosaka šaujamieroču un lielas enerģijas pneimatisko ieroču (turpmāk – ieroči) dezaktivēšanas apliecinājuma izsniegšanas kārtību, dezaktivētā šaujamieroča reģistrācijas kārtību, kā arī kārtību, kādā maksājama valsts nodeva par ieroča dezaktivēšanas apliecinājuma izsniegšanu, un nodevas apmēru.

2. Komersants, kuram izsniegta licence ieroču dezaktivēšanai (turpmāk – komersants), pēc ieroča saņemšanas no fiziskās vai juridiskās personas, kurai Valsts policija izsniegusi attiecīgu ieroča atļauju, veic pasākumus ieroča dezaktivēšanai. Pēc ieroča dezaktivēšanas komersants ieroci un iesniegumu par ieroča dezaktivēšanas apliecinājuma (1. pielikums) izsniegšanu iesniedz Valsts policijas Kriminālistikas pārvaldē (turpmāk – pārvalde).

3. Nacionālo bruņoto spēku ieroču dezaktivēšanu veic Nacionālo bruņoto spēku struktūrvienība, kas pēc ieroča dezaktivēšanas ieroci un iesniegumu par ieroča dezaktivēšanas apliecinājuma izsniegšanu iesniedz pārvaldē.

4. Ja personas rīcībā esoša ieroča dezaktivēšanu apliecina Valsts policijas izsniegta izziņa, bet ierocis nav dezaktivēts atbilstoši Komisijas 2018. gada 5. marta Īstenošanas regulai (ES) 2018/337, ar kuru groza Īstenošanas regulu (ES) 2015/2403, ar ko izstrādā kopīgas pamatnostādnes par dezaktivēšanas standartiem un metodēm, lai nodrošinātu, ka dezaktivētie šaujamieroči tiek padarīti neatgriezeniski neizmantojami (turpmāk – regula 2018/337), vai laik­posmā no 2016. gada 8. aprīļa līdz 2018. gada 27. jūnijam atbilstoši Komisijas 2015. gada 15. decembra Īstenošanas regulai (ES)  [2015/2403](http://eur-lex.europa.eu/eli/reg_impl/2015/2403/oj/?locale=LV) (turpmāk – regula 2015/2403), un persona vēlas izvest ieroci ārpus Latvijas, lai saņemtu ieroča dezaktivēšanas apliecinājumu, tā iesniedz ieroci komersantam ieroča dezaktivēšanai atbilstoši regulai 2018/337. Pēc ieroča dezaktivēšanas komersants ieroci un iesniegumu par ieroča dezaktivēšanas apliecinājuma izsniegšanu iesniedz pārvaldē.

5. Iesniegumā par ieroča dezaktivēšanas apliecinājuma izsniegšanu norāda:

5.1. iesniedzēja nosaukumu, vienoto reģistrācijas numuru, adresi, elektroniskā pasta adresi un tālruņa numuru;

5.2. datumu, kad komersantam izsniegta licence ieroču dezaktivēšanai, un tās numuru (neattiecas uz Nacionālajiem bruņotajiem spēkiem);

5.3. dezaktivētā ieroča kategoriju, veidu, marku (sistēmu), modeli, kalibru, sēriju un numuru;

5.4. ieroča realizēšanas atļaujas izsniegšanas datumu un numuru vai šo noteikumu [3. punktā](https://likumi.lv/ta/id/289584-saujamierocu-un-lielas-energijas-pneimatisko-ierocu-dezaktivesanas-apliecinajumu-izsniegsanas-un-valsts-nodevas-maksasanas-kartiba#p3) minētajā gadījumā – Valsts policijas izziņas izsniegšanas datumu un numuru (neattiecas uz Nacionālajiem bruņotajiem spēkiem);

5.5. iesniedzēja darbinieka vārdu, uzvārdu un personas kodu (ja personai nav personas koda, – dzimšanas datumu, personu apliecinoša dokumenta numuru un izdošanas datumu, valsti un institūciju, kas dokumentu izdevusi), kurš tiesīgs iesniegumu un dezaktivēto ieroci nodot pārvaldē, kā arī saņemt dezaktivēto ieroci un ieroča dezaktivēšanas apliecinājumu;

5.6. pēc iesniedzēja ieskatiem – pielikumā pievienotos dokumentus (dezaktivētā ieroča tehniskās specifikācijas dokumentus un tamlīdzīgi).

6. Pārvalde, saņemot šo noteikumu [5](https://likumi.lv/ta/id/289584-saujamierocu-un-lielas-energijas-pneimatisko-ierocu-dezaktivesanas-apliecinajumu-izsniegsanas-un-valsts-nodevas-maksasanas-kartiba#p4). punktā minēto iesniegumu, iesniedzēja klātbūtnē:

6.1. pārbauda iesniedzēja darbinieka personību pēc viņa uzrādītā personu apliecinošā dokumenta;

6.2. pārbauda, vai iesniegumā norādīta visa nepieciešamā informācija un informācija par ieroci atbilst ieroča marķējumā un ieroča realizācijas atļaujā vai Valsts policijas izziņā norādītajai informācijai (izņemot valsts un pašvaldību iestādes, kurām tiesības iegādāties, glabāt un savā darbībā izmantot ieročus piešķirtas saskaņā ar likumu);

6.3. izdara ierakstu par ieroča saņemšanu dezaktivēto ieroču uzskaites žurnālā (2. pielikums);

6.4. pēc pieprasījuma izsniedz iesniedzēja darbiniekam iesnieguma kopiju ar atzīmi par ieroča saņemšanu.

7. Valsts nodevu par ieroča dezaktivēšanas apliecinājuma izsniegšanu 95,15 *euro* apmērā samaksā pirms šo noteikumu [5.](https://likumi.lv/ta/id/289584-saujamierocu-un-lielas-energijas-pneimatisko-ierocu-dezaktivesanas-apliecinajumu-izsniegsanas-un-valsts-nodevas-maksasanas-kartiba#p4) punktā minētā iesnieguma iesniegšanas ar tāda maksājumu pakalpojuma sniedzēja starpniecību, kuram ir tiesības sniegt maksājumu pakalpojumus [Maksājumu pakalpojumu un elektroniskās naudas likuma](https://likumi.lv/ta/id/206634-maksajumu-pakalpojumu-un-elektroniskas-naudas-likums) izpratnē. Valsts nodevu ieskaita valsts pamatbudžetā.

8. Pārvalde mēneša laikā pēc šo noteikumu [5. punktā](https://likumi.lv/ta/id/289584-saujamierocu-un-lielas-energijas-pneimatisko-ierocu-dezaktivesanas-apliecinajumu-izsniegsanas-un-valsts-nodevas-maksasanas-kartiba#p4) minētā iesnieguma un ieroča saņemšanas dienas saskaņā ar regulas 2015/2403 3. panta 4. punktu pieņem lēmumu par ieroča dezaktivēšanas apliecinājuma izsniegšanu vai par atteikumu izsniegt ieroča dezaktivēšanas apliecinājumu un par to paziņo iesniedzējam [Paziņošanas likumā](https://likumi.lv/ta/id/212499-pazinosanas-likums) noteiktajā kārtībā.

9. Ja pārvalde pieņēmusi lēmumu par atteikumu izsniegt ieroča dezaktivēšanas apliecinājumu, valsts nodevu neatmaksā.

10. Ja pārvalde pieņēmusi lēmumu par atteikumu izsniegt ieroča dezaktivēšanas apliecinājumu, iesniedzējs pēc konstatēto trūkumu novēršanas ir tiesīgs no jauna iesniegt šo noteikumu [5.](https://likumi.lv/ta/id/289584-saujamierocu-un-lielas-energijas-pneimatisko-ierocu-dezaktivesanas-apliecinajumu-izsniegsanas-un-valsts-nodevas-maksasanas-kartiba#p4) punktā minēto iesniegumu ieroča dezaktivēšanas apliecinājuma saņemšanai vispārējā kārtībā.

11. Saņemot dezaktivēto ieroci un ieroča dezaktivēšanas apliecinājumu vai tikai ieroci, ja pārvalde pieņēmusi lēmumu par atteikumu izsniegt dezaktivēšanas apliecinājumu, iesniedzēja darbinieks uzrāda personu apliecinošu dokumentu un parakstās par dezaktivētā ieroča un apliecinājuma vai ieroča saņemšanu dezaktivēto ieroču uzskaites žurnālā.

12. Vienas darbdienas laikā pēc ieroča dezaktivēšanas apliecinājuma izsniegšanas pārvalde Ieroču reģistrā izdara atzīmi par ieroča dezaktivēšanu, norādot:

12.1. iesniedzēja nosaukumu, vienoto reģistrācijas numuru, adresi, elektroniskā pasta adresi un tālruņa numuru;

12.2. ieroča dezaktivēšanas apliecinājuma numuru un izsniegšanas datumu.

13. Šo noteikumu 12. punkts stājas spēkā 2019. gada 14. decembrī.

Ministru prezidenta vietā –

finanšu ministrs J. Reirs

Iekšlietu ministrs S. Ģirģens